#### ROMANIA

**JUDETUL IASI**

**MUNICIPIUL PASCANI**

**CONSILIUL LOCAL**

# **P R O C E S V E R B A L**

**Încheiat, astazi 31 august 2017, în şedinţa ordinară**

**a Consiliului Local al municipiului Paşcani, care are loc în sala de şedinţe a Primariei municipiului Paşcani, judeţul Iaşi**

Ora 10,12

Doamna Jitaru Irina, secretarul municipiului Pascani deschide lucrările ședinței ordinare din 31 august 2017, arătând că este legal constituită, din 19 consilieri în funcție, sunt prezenți 18. La ședință participă primarul municipiului Pașcani - domnul Pantazi Dumitru, viceprimarul municipiului - doamna Nedelcu Gabriela, reprezentanți ai serviciilor din aparatul de specialitate al primarului, mass-media. Înainte de a începe, supune la vot următoarele procese-verbale de ședință:

- procesul-verbal al ședinței de ordinare a Consiliului Local din 29 iunie 2017. Cine este pentru? Împotrivă? Abțineri?

Pentru: 18

Abțineri: 0

Împotrivă: 0

- procesul-verbal al ședinței de ordinare a Consiliului Local din 31 iulie 2017. Cine este pentru? Împotrivă? Abțineri?

Pentru: 18

Abțineri: 0

Împotrivă: 0

- procesul-verbal al ședinței extraordinare a Consiliului Local din 4 august 2017. Cine este pentru? Împotrivă? Abțineri?

Pentru: 18

Abțineri: 0

Împotrivă: 0

**Doamna Jitaru Irina**, secretarul municipiului Pascani dă cuvântul președintelui de ședință, domnul Pintilie Ciprian.

**Domnul Pintilie Ciprian,** presedinte de ședință dă citire Dispoziției nr. 1679/25.08.2017:

**” Primarul municipiului Paşcani, judeţul Iaşi;**

Având în vedere dispoziţiile art. 39, alin. (1) și (3) din Legea nr. 215/2001 privind administraţia publică locală, republicată, cu modificările și completările ulterioare;

În temeiul art. 68 alin. (1) şi ale art. 115 alin. (1) litera a) din Legea nr. 215/2001 privind administraţia publică locală, republicată, cu modificările și completările ulterioare;

**D I S P U N E:**

**Articol unic:** Se convoacă Consiliul Local al municipiului Paşcani, în **şedinţa ordinară**, din data de **31.08.2017**, **ora 10.00**,**­­­­­­** în sala de şedinţe a Consiliului Local al municipiului Pașcani, cu următoarea ordine de zi:

**1. PROIECTUL  DE HOTĂRÂRE    privind alegerea preşedintelui de şedinţă pentru perioada septembrie-noiembrie 2017**

*Inițiatorul proiectului de hotărâre - Primarul municipiului Pașcani*

**2. PROIECTUL  DE HOTĂRÂRE    privind aprobarea Actului Aditional nr. 20 la Contractul de delegare a gestiunii serviciilor publice de alimentare cu apa si de canalizare nr. 48/2009, a prețurilor și tarifelor la serviciile publice de alimentare cu apă și de canalizare - epurare**

*Inițiatorul proiectului de hotărâre - Primarul municipiului Pașcani*

**3. PROIECTUL  DE HOTĂRÂRE    privind modificarea Contractului de delegare a gestiunii serviciilor publice de alimentare cu apa si de canalizare nr. 48/2009 , prin Actul Aditional nr. 21**

*Inițiatorul proiectului de hotărâre - Primarul municipiului Pașcani*

**4. PROIECTUL  DE HOTĂRÂRE   privind modificarea si completarea Hotararii Consiliului Local al Municipiului Pascani nr. 112/25.07.2008 privind constituirea comisiei tehnice de organizare a circulatiei in Municipiul Pascani, judetul Iasi, modificata si completata prin Hotararile Consiliului Local al Municipiului Pascani nr. 107/29.09.2011, nr. 73/18.07.2012, nr. 156/30.09.2013, nr. 97/30.06.2015, respectiv nr. 176/30.09.2016**

*Inițiatorul proiectului de hotărâre - Primarul municipiului Pașcani*

**5. PROIECTUL  DE HOTĂRÂRE    privind aprobarea Acordului de Parteneriat între Unitatea Adminsitrativ Teritorială Municipiul Pașcani si Asociația Tineretul Ortodox Român - Filiala Pașcani**

*Inițiatorul proiectului de hotărâre - Primarul municipiului Pașcani*

**6. PROIECTUL  DE HOTĂRÂRE    privind rectificarea Bugetului de venituri și cheltuieli al Clubului Sportiv Municipal Pașcani la data 31.08.2017**

*Inițiatorul proiectului de hotărâre - Primarul municipiului Pașcani*

**7. PROIECTUL  DE HOTĂRÂRE    privind rectificarea Bugetului centralizat al instituțiilor și activităților finanțate din venituri proprii și subvenții pentru anul 2017( Sursa G)**

*Inițiatorul proiectului de hotărâre - Primarul municipiului Pașcani*

**8. PROIECTUL  DE HOTĂRÂRE    privind rectificarea Bugetului de venituri și cheltuieli al Serviciului Administrația Piețelor pe anul 2017**

*Inițiatorul proiectului de hotărâre - Primarul municipiului Pașcani*

**9. PROIECTUL  DE HOTĂRÂRE    privind rectificarea Bugetului centralizat al instituțiilor și activităților finanțate integral din venituri proprii pentru anul 2017**

*Inițiatorul proiectului de hotărâre - Primarul municipiului Pașcani*

**10. PROIECTUL  DE HOTĂRÂRE    privind rectificarea Bugetului local de venituri și cheltuieli al Municipiului Pașcani cu finanțare de la bugetul local și alte surse de finanțare pe anul 2017**

*Inițiatorul proiectului de hotărâre - Primarul municipiului Pașcani*

**11. PROIECTUL  DE HOTĂRÂRE   privind aprobarea studiului de fundamentare, stabilirea formei de delegare a gestiunii serviciului public – Serviciul de administrare, întreţinere şi exploatare a cimitirelor din Municipiul Paşcani şi aprobarea documentaţiei de atribuire a serviciului public către operatoul S.C. Prest Serv Apa S.A. Paşcani**

*Inițiatorul proiectului de hotărâre - Primarul municipiului Pașcani*

**12. PROIECTUL  DE HOTĂRÂRE   privind aprobarea studiului de fundamentare, stabilirea formei de delegare a gestiunii serviciului public – Serviciul de administrare, întreţinere şi exploatare a zonelor de parcare cu plată şi de reşedinţă şi ridicări vehicule din Municipiul Paşcani şi aprobarea documentaţiei de atribuire a serviciului public către operatoul S.C. Prest Serv Apa S.A. Paşcani**

*Inițiatorul proiectului de hotărâre - Primarul municipiului Pașcani*

**13. PROIECTUL DE HOTĂRÂRE****privind aprobarea studiului de fundamentare, stabilirea formei de delegare a gestiunii serviciului public – Serviciul de administrare, întreţinere şi exploatare a strandului din Municipiul Paşcani şi aprobarea documentaţiei de atribuire a serviciului public către operatoul S.C. Prest Serv Apa S.A. Paşcani**

*Inițiatorul proiectului de hotărâre - Primarul municipiului Pașcani*

**14. PROIECTUL  DE HOTĂRÂRE    privind achiziționarea serviciilor de consultantă, asistență și reprezentare juridică a Unității Administrativ Teritoriale a Municipiului Pașcani în dosarul penal nr. 3967/99/2016 aflat pe rolul Tribunalului Iași – Secția Penală**

*Inițiatorul proiectului de hotărâre - Viceprimarul municipiului Pașcani*

**15. PROIECTUL  DE HOTĂRÂRE** **privind desemnarea membrilor provizorii în cadrul Consiliului de Adminsitrație al S.C. Prest Serv Apa S.A. Pașcani**

*Inițiatorul proiectului de hotărâre - Primarul municipiului Pașcani*

**16. PROIECTUL  DE HOTĂRÂRE    privind aprobarea indicatorilor tehnico – economici pentru obiectivul de investitii: “Semaforizare intersecții în municipiul Pașcani”**

*Inițiatorul proiectului de hotărâre - Primarul municipiului Pașcani*

***PROIECT SUPLIMENTAR***

**17. PROIECTUL  DE HOTĂRÂRE    privind vacantarea posturilor membrilor în cadrul Consiliului de Administrație al SC Prest Serv Apa SA Pșcani**

*Inițiatorul proiectului de hotărâre - Primarul municipiului Pașcani*

**P R I M A R, AVIZEAZĂ PENTRU LEGALITATE**

**ing. DUMITRU PANTAZI SECRETARUL MUNICIPIULUI,**

**cons. jr. IRINA JITARU”**

**Domnul Pintilie Ciprian,** presedinte de ședință, face propunerea ca proiectul de hătărâre cu nr. 17 de pe ordinea de zi să fie discutat înaintea proiectelor cu nr. 15 și 16.

**Domnul Bodoașcă Mihai-Claudiu**, consilier local, precizează că ei se vor abține atât timp căt proiectele inițiate de ei nu se vor afla pe ordinea de zi a ședințelor de consiliu local, fiind vorba despre cele 2 proiecte cu SC Eco-Salubritate SA, proiectul privind gestionarea și circulația animalelor domestice și de companie pe raza municipiului Pașcani, proiectul cu schema de minimis.

**Doamna Jitaru Irina, secretarul municipiului Pașcani,** precizeaza că proiectul privind schema de minimis nu este complet, nu a primit studiul de oportunitate și nu poate să-l trimită mai departe la Consiliul Județean, fără a avea tot ce scrie în lege. Menționează că a spus același lucru și data trecută.

**Domnul Bodoașcă Mihai-Claudiu**, consilier local, întreabă ce se întâmplă cu celelalte proiecte, cele cu SC Eco Salubritatea SA și cel cu regulamentul privind animalele domestice și de companie.

**Doamna Jitaru Irina, secretarul municipiului Pașcani,** precizeaza că nu ea decide ordinea de zi.

**Domnul Pintilie Marius-Nicolae,** consilier local, precizează că și-au propus ca tot mandatul să lupte pentru proiectele lor. Solicită respect și dreptul la a discuta aceste proiecte de hotărâre de consiliu local, fiind conștienți că nu au o majoritate, dar ei trebuie să-și facă treaba. Au un program electoral cu care au venit în fața pășcănenilor, vor să vină cu acele proiecte să le dicute în consiliu și dacă vor pierde la vot, asta este. Așa au hotărât pășcănenii, să fie echilibru în Consiliul Local. Prezența proiectelor de hotărâre a căror inițiatori sunt cei de la PNL sau consilierul local Olariu Sorin e normală și se vor opune în permanență, pe durata mandatului, la ordinea de zi, atât timp cât proiectele lor nu ajung în Consiliul Local.

**Domnul Pintilie Ciprian,** presedinte de ședință, supune la vot modificarea ordinii de zi, proiectul nr. 17 devine proiectul nr. 15, proiectul nr. 15 devine 16, proiectul nr. 16 devine 17:

Pentru: 18

Abțineri: 0

Împotrivă: 0

**Domnul Pintilie Ciprian,** presedinte de ședință, supune la vot ordinea de zi modificată:

Pentru: 10

Abțineri: 8

Împotrivă: 0

**Domnul Pintilie Ciprian,** presedinte de ședință, propune premierea elevilor care au obținut media 10 la bacalaureat, conform hotărârii luate în ședința extraordinară din 4 august 2017.

*Are loc premierea elevilor de către domnul primar Pantazi Dumitru, care le adresează câteva cuvinte.*

**Domnul Pintilie Ciprian,** presedinte de ședință, propune trecerea la punctul nr. 1 de pe ordinea de zi:

**1. PROIECTUL  DE HOTĂRÂRE    privind alegerea preşedintelui de şedinţă pentru perioada septembrie-noiembrie 2017**

*Inițiatorul proiectului de hotărâre - Primarul municipiului Pașcani*

**Domnul Pintilie Ciprian,** presedinte de ședință, solicită avizul comisiilor.

Comisia juridică – aviz favorabil.

**Domnul Pintilie Ciprian,** presedinte de ședință, solicită propuneri pentru președintele de ședință.

**Doamna Nedelcu Gabriela,** viceprimar, propune pe dl. Bejenariu Ovidiu.

**Domnul Bodoașcă Mihai-Claudiu**, consilier local, precizează că ei nu fac propuneri. Solicită ca atunci când cei de la PSD vor accepta ca președinte de ședință un liberal, atunci să-i anunțe și vor face propunere.

**Domnul Pintilie Ciprian,** președinte de ședință, precizează că cei de la PNL să nu așteapte ca ei să nominalizeze un consilier PNL și sunt dispuși la dialog. Supune la vot propunerea ca dl. Bejenariu Ovidiu să fie președinte de ședință:

Pentru: 11

Abțineri: 7

Împotrivă: 0

**Domnul Pintilie Ciprian,** președinte de ședință, precizează ca proiectul a trecut și propune trecerea la următorul punct de pe ordinea de zi:

**2. PROIECTUL  DE HOTĂRÂRE    privind aprobarea Actului Aditional nr. 20 la Contractul de delegare a gestiunii serviciilor publice de alimentare cu apa si de canalizare nr. 48/2009, a prețurilor și tarifelor la serviciile publice de alimentare cu apă și de canalizare - epurare**

*Inițiatorul proiectului de hotărâre - Primarul municipiului Pașcani*

**Domnul Pintilie Ciprian,** presedinte de ședință, solicită avizul comisiilor:

Comisia economică – aviz favorabil.

Comisia juridică - aviz favorabil.

**Domnul Bodoașcă Mihai-Claudiu**, consilier local, precizează că prețul la apa se va mări doar pentru dublarea profitului celor de la Apavital. Dacă ar fi vrut investiții la Pașcani, ar fi mărit componența IID, ce se poate folosi doar în localitatea în care se colectează. Profitul se poate reînvesti doar acolo unde dorește ARSACIS și Apavital. Îndeamnă consilierii locali să voteze împotriva acestui proiect de hotărâre.

**Domnul Olariu Costel-Sorin**, consilier local, precizează ca a fost tot timpul împotriva celor de la Apavital, dar precizează că nu poate votează împotrivă pentru nu poate fi împotrivă la nesfârșit. Legal sau nelegal, instanța de judecată se va pronunța la un moment dat și așteaptă soluția definitivă a acesteia.

**Domnul Pantazi Dumitru**, primarul municipiului Pașcani, precizeaza că acest operator a fost tratat cu ostilitate, dar se așteaptă investiții de la el. Menționează că cei de la PNL au votat tot timpul împotriva celor de la Apavital.

**Domnul Pintilie Marius-Nicolae**, consilier local, precizează că nu e vorba de niciun fel de ostilitate, pășcănenii sunt nemulțumiți de operator, ei au o problemă. Problema celor de la Apavital cu pășcănenii nu e rezolvată. Menționează ca dl. primar nu vede problema, de aceea are această atitudine. Serviciul a fost redelegat în 2015, din vechii consilieri sunt doar el și dl. Danu, alți 6 sunt noi. Ei s-au repoziționat în timpul campaniei electorale, poziția lor nu e ostilă, dar e coerentă.

**Domnul Pantazi Dumitru**, primarul municipiului Pașcani, precizeaza că nu el a profitat de nemulțumirea oamenilor, ci domnul Pintilie. Pănă la ora actualaă nu s-a venit de la cei de la PNL cu nicio soluție fezabilă pe această temă.

**Domnul Pintilie Marius-Nicolae**, consilier local, precizează că nu a profitat de această nemulțumire a pășcănenilor. Au fost în campanile electorală, au avut o poziție ți normal e ca această poziție să se păstreze, să fie coerentă.

**Domnul Pantazi Dumitru**, primarul municipiului Pașcani, precizeaza că nu face obiectul acestui proiect de hotărâre aceste precizări.

**Domnul Pintilie Ciprian,** președinte de ședință, solicită revenirea la discuțiile pe proiect.

**Domnul Rîznic Andrei-Marius**, consilier local, răspunde la acuzațiile domnului primar privind blocarea proiectelor privind investițiile Apavital în Pașcani. Întreabă ce au blocat concret. Din 2015 nu există niciun pășcănean care nu avea apă și acum are.

**Domnul Pintilie Ciprian,** presedinte de ședință, precizează că dacă nu mai sunt discuții pe proiect, supune la vot:

Pentru: 10

Abțineri: 0

Împotrivă: 8

**Domnul Pintilie Ciprian,** presedinte de ședință, precizează ca proiectul a trecut și propune trecerea la următorul punct de pe ordinea de zi:

**3. PROIECTUL  DE HOTĂRÂRE    privind modificarea Contractului de delegare a gestiunii serviciilor publice de alimentare cu apa si de canalizare nr. 48/2009 , prin Actul Aditional nr. 21**

*Inițiatorul proiectului de hotărâre - Primarul municipiului Pașcani*

**Domnul Pintilie Ciprian,** presedinte de ședință, propune un amendament și anume schimbarea titlului proiectului de hotărâre din ***privind modificarea Contractului de delegare a gestiunii serviciilor publice de alimentare cu apa si de canalizare nr. 48/2009 , prin Actul Aditional nr. 21*** în ***privind mandatarea reprezentantului municipiului Pașcani în*** *A****dunarea Generală a Acționarilor A.R.S.A.C.I.S. în vederea modificării Contractului de delegare a gestiunii serviciilor publice de alimentare cu apa și de canalizare nr. 48/2009 , prin Actul Adițional nr. 21***

**Domnul Rîznic Andrei-Marius**, consilier local, precizează că din ceea ce spune președintele de ședință se schimbă total forma proiectului, nu e o modificare simplă.

**Doamna Jitaru Irina,** secretarul Pașcani, precizează că se schimbă doar titlul.

**Domnul Rîznic Andrei-Marius**, consilier local, precizează că atunci când au avut ei un caz asemănător, secretarul a spus că e alt proiect, iar când e vorba de proiectul d-lui primar, spune altceva. Solicită ca secretarul să fie consecvent.

**Doamna Jitaru Irina,** secretarul municipiului Pașcani, menționează că din partea ei a venit această modificare. Nu se schimbă nimic în proiect, fiind vorba despre mandatare. E normal ca titlul să fie identic cu proiectul.

**Domnul Rîznic Andrei-Marius**, consilier local, precizează că era normal de prima oară, dacă se pregăteau mai bine. Într-o situație asemănătoare s-a întors proiectul.

**Doamna Jitaru Irina,** secretarul municipiului Pașcani, menționează că, în mod sigur, atunci se modifica și forma proiectului, nu numai titlul.

**Domnul Pintilie Ciprian,** președinte de ședință, solicită votarea modificării ttlului proeictului de hotărâre:

Pentru: 10

Abțineri: 8

Împotrivă: 0

Precizează că înainte de a vota proiectul, s-a înscris la cuvânt dl. Vântur, dar dă cuvântul domnului consilier Conache. Solicită mai întâi avizele comisiilor.

Comisia economică – aviz favorabil, 3 la 2.

Comisia juridică - aviz favorabil.

Domnul Conache Eduard-Cătălin, consilier local, precizează ca titlul inițial era acela privind modificare contractului de delegare. S-a intervenit aici, dar întreabă ce presupune în esență proiectul.

Doamna Jitaru Irina, secretarul municipiului Pașcani, menționează că proiectul presupune mandatarea.

Domnul Conache Eduard-Cătălin, consilier local, întreabă pentru ce este mandatarea.

Doamna Jitaru Irina, secretarul municipiului Pașcani, menționează că este pentru modificarea contractului de delegare.

Domnul Conache Eduard-Cătălin, consilier local, subliniază că, în esență, proiectul cuprinde modificarea contractului de delegare.

Doamna Jitaru Irina, secretarul municipiului Pașcani, menționează că este vorba despre mandatarea cu privire la modificarea contractului de delegare, așa au avut și proiectul cu prețurile.

Domnul Conache Eduard-Cătălin, consilier local, subliniază că, în esență, proiectul cuprinde modificarea contractului de delegare.

Doamna Jitaru Irina, secretarul municipiului Pașcani, precizează că în esență, proiectul vizează mandatare și asta trebuie făcut., se mandatează reprezentantul să voteze sau să nu voteze modificarea contractului de delegare. Scrie pentru ce se face mandatarea.

Domnul Conache Eduard-Cătălin, consilier local, subliniază că, modificarea contractului de delegare urmează să se facă prin aceast act adițional nr. 21 ce urmează a modifica art. nr. 72 din contractul de delegare.

Doamna Jitaru Irina, secretarul municipiului Pașcani, precizează că va ajunge la ei și proiectul cu modificarea.

**Domnul Conache Eduard-Cătălin,** consilier local, subliniază că acest art. 72 aduce în discuție un protocol care nu este anexat la proiect. Menționează că ei urmează să mandateze pe cineva care să voteze pentru sau împotriva acestui protocol.

**Doamna Jitaru Irina,** secretarul municipiului Pașcani, precizează că a solicitat celor de la ARSACIS protocolul, care nu a fost inițial transmis. Arată protocolul d-lui consilier Conache.

**Domnul Conache Eduard-Cătălin,** consilier local, arată că acest protocol este stabilește modul de implementare al prevederilor referitor la execuția și decontarea lucrărilor efectuate pentru reabilitarea sistemelor preluate. Nu vede protocolul în sine.

**Doamna Jitaru Irina,** secretarul municipiului Pașcani, precizează că nu fac parte din UAT preluate, Pașcani este deja.

**Domnul Conache Eduard-Cătălin,** consilier local, arată că proiectul nu e complet. Dacă se vrea mandatare, trebuie să se știe pentru ce.

**Doamna Jitaru Irina,** secretarul municipiului Pașcani, precizează că acest protocol nu privește Pașcani-ul, în sensul că nu se va încheia cu municipiul Pașcani, deoarece sunt deja parte în contract.

**Domnul Conache Eduard-Cătălin,** consilier local, arată că sunt parte semnatară a contractului.

**Doamna Jitaru Irina,** secretarul municipiului Pașcani, precizează că deoarece nu se încheie cu Pașcani acest protocol, cei de la ARSACIS nu l-au trimis.

**Domnul Conache Eduard-Cătălin,** consilier local, arată că acest protocol este despre modul de implementare al prevederilor referitor la execuția și decontarea lucrărilor efectuate pentru reabilitarea sistemelor preluate.

**Doamna Jitaru Irina,** secretarul municipiului Pașcani, întreabă cum se face reabilitarea conform contractului, dacă știu consilierii acest lucru.

*Se discută concomitent.*

**Doamna Jitaru Irina,** secretarul municipiului Pașcani, precizează că până nu este semnat de părți, nu este un protocol, acum este un draft.

*Se vorbește concomitent.*

**Doamna Jitaru Irina,** secretarul municipiului Pașcani, precizează că decontarea se face conform contractului. Întreabă dacă consilierii vor protoclolul înainte de vot.

*Se răspunde în sală cu da. Sunt discuții.*

**Domnul Pintilie Ciprian,** președinte de ședință, solicită trecerea la proiectul cu nr. 4 de pe ordinea de zi și se va reveni ulterior la proiectul cu nr. 3:

**4. PROIECTUL  DE HOTĂRÂRE   privind modificarea si completarea Hotărârii Consiliului Local al Municipiului Pascani nr. 112/25.07.2008 privind constituirea comisiei tehnice de organizare a circulatiei in Municipiul Pascani, judetul Iasi, modificata si completata prin Hotararile Consiliului Local al Municipiului Pascani nr. 107/29.09.2011, nr. 73/18.07.2012, nr. 156/30.09.2013, nr. 97/30.06.2015, respectiv nr. 176/30.09.2016**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz favorabil.

Comisia juridică - aviz favorabil.

Se întreabă dacă sunt discuții la acest proiect. Dacă nu, se supune la vot:

Pentru: 18

Abțineri: 0

Împotrivă: 0

*Se vorbește concomitent.*

**Domnul Pintilie Ciprian,** președinte de ședință, precizează că proiectul a trecut și solicită trecerea la proiectul cu nr. 5 de pe ordinea de zi:

**5. PROIECTUL  DE HOTĂRÂRE    privind aprobarea Acordului de Parteneriat între Unitatea Adminsitrativ Teritorială Municipiul Pașcani si Asociația Tineretul Ortodox Român - Filiala Pașcani**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz favorabil.

Comisia învățămant – aviz favorabil.

Comisia juridică - aviz favorabil.

Se întreabă dacă sunt discuții*.*

**Domnul Pintilie Marius-Nicolae**, consilier local, precizează că ei vor vota pentru acest proiect considerând că este bun pentru orașul Pașcani. Ar dori să întrebe, sunt bugetați niște bani pentru genul acesta de activități, este un regulament, se înscriu cei care doresc să beneficieze de aceste sume, ce se întâmplă cu procedura de evaluare, cu punctajul. Nu a venit nimeni? Nu a depus nimeni?

**Doamna Spiridon Mihaela-Iulia**, consilier local, precizează că trebuie deschisă linia de finanțare pentru astfel de proiecte.

**Domnul Pintilie Marius-Nicolae**, consilier local, întreabă dacă s-au făcut anunțuri, dacă s-a parcurs procedura, dacă poate dl. primar să-l lămurească sau, poate, d-na viceprimar.

**Doamna Nedelcu Gabriela,** viceprimarul municipiului Pașcani, menționează că nu crede că s-a înțeles ce dorește exact dl. consilier. Ea nu a înțeles, ci doar bănuiește ce ar fi vrut să spună dl. consilier. În bugetul mare sunt cuprinse și votate mai multe alocații bugetare pentru activități de tineret, nu există un capitol bugetar distinct pentru acel concurs de proiecte, la care se referă, pentru asociații și fundații. Această sumă care se acordă pentru sprijinirea activității Asociației Tinerilor Ortodocși este din capitolul bugetar tineret, precizând că de acolo se pot finanța diverse activități. Nu este obligatoriu, probabil, să fie și acel concurs de proiecte. Asta se va decide în perioada următoare.

**Domnul Pintilie Marius-Nicolae**, consilier local, precizează că sunt 5 ani la rând în care au avut acest gen de proiecte. S-a deschis o linie de finanțare, doritorii au concurs de proiecte pe bază de punctaj. Întrebare: mai este valabil anul ăsta sau nu? Ce sumă mai este? Ca să știe lumea.

**Domnul Pantazi Dumitru,** primarul municipiului Pașcani, menționează că nu a verificat bugetul, ca să dea răspunsul.

**Domnul Pintilie Ciprian,** președinte de ședință, întreabă dacă mai discuții la acest proiect. Dacă nu, se supune la vot:

Pentru: 18

Abțineri: 0

Împotrivă: 0

**Domnul Pintilie Ciprian,** președinte de ședință, precizează că proiectul a trecut și solicită trecerea la proiectul cu nr. 6 de pe ordinea de zi:

**6. PROIECTUL  DE HOTĂRÂRE    privind rectificarea Bugetului de venituri și cheltuieli al Clubului Sportiv Municipal Pașcani la data 31.08.2017**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz favorabil.

Comisia juridică - aviz favorabil.

Comisia învățămant – aviz favorabil.

Comisia de urbanism – aviz nefavorabil.

**Domnul Bodoașcă Mihai-Claudiu**, consilier local, precizează că va explica avizul negativ din cadrul comisiei de urbanism. Proiectul e incomplet, nu are raport de la Clubul Sportiv Municipal Pașcani, nu spun ce vor să facă cu banii. A rugat de atâtea ori să fie expliciți. A reușit să afle de unde au venit banii și ce vor să facă cu banii, dar nu e treaba consilierilor locali să facă săpături. Proiectele ar trebui să vină complete, iar consilierii să voteze în cunoștință de cauză. Cei de la CSM au trimis actele, cei din primărie nu le-au pus, au motivat că sunt la celălalt proiect. Ăsta era primul de pe ordinea de zi. Dacă acest proiect era complet, poate treceam cu vederea la celălalt. Acum nu am nimic împotrivă, dar marți nu știam pe ce se cheltuie banii.

**Doamna Nedelcu Gabriela,** viceprimarul municipiului Pașcani, menționează că a nu vota un proiect de hotărâre ce vizează bugetul instituției, doar pentru că dintr-o eroare umană nu au fost atașate toate documentele în spatele proiectului, este un gest puțin nelalocul lui. Precizează că a spus în ședința pe comisii că documentele sunt atașate la proiectul următor, atașate fiind contractele de sponsorizare cu sumele încasate și destinația propusă a acestora. Nu e un motiv să nu voteze proiectul ce vizează proiectul CSM.

**Domnul Bodoașcă Mihai-Claudiu**, consilier local, precizează că doamna viceprimar nu a înțeles ce a vrut să spună. Nici acum nu sunt atașate toate contractele de sponsorizare, sunt numai 3 din 5. Raportul CSM nu e la niciun proiect atașat.

*Se vorbește concomitent.*

**Domnul Pintilie Ciprian,** președinte de ședință, întreabă dacă mai discuții la acest proiect. Dacă nu, se supune la vot:

Pentru: 18

Abțineri: 0

Împotrivă: 0

**Domnul Pintilie Ciprian,** presedinte de ședință, precizează că proiectul a trecut și solicită trecerea la proiectul cu nr. 7 de pe ordinea de zi:

**7. PROIECTUL  DE HOTĂRÂRE    privind rectificarea Bugetului centralizat al instituțiilor și activităților finanțate din venituri proprii și subvenții pentru anul 2017( Sursa G)**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz favorabil.

Comisia juridică - aviz favorabil.

Comisia învățămant – aviz favorabil.

Comisia de urbanism – aviz nefavorabil.

**Domnul Pintilie Ciprian,** președinte de ședință, întreabă dacă sunt discuții la acest proiect. Dacă nu, supune la vot:

Pentru: 18

Abțineri: 0

Împotrivă: 0

**Domnul Pintilie Ciprian,** presedinte de ședință, precizează că proiectul a trecut și solicită trecerea la proiectul cu nr. 8 de pe ordinea de zi:

**8. PROIECTUL  DE HOTĂRÂRE    privind rectificarea Bugetului de venituri și cheltuieli al Serviciului Administrația Piețelor pe anul 2017**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz favorabil.

Comisia juridică - aviz favorabil.

Comisia învățămant – aviz favorabil.

Comisia de urbanism – aviz nefavorabil

**Domnul Bodoașcă Mihai-Claudiu**, consilier local, precizează că nu a reușit nimeni să le spună cu cât au crescut salariile la piață. Se face o rectificare bugetară, se iau banii de la investiții, se mută în trimestrul 4, se pare că se iau prea devreme, mai este o lună din trimestrul 3, poate reușeau să facă acele investiții propuse. Se iau 50.000 din trimestrul 4 și se aduc în trimestrul 3, pentru salarii. Știu că au fost bugetați 75 mii lunar. Această sumă reprezintăm cam 67% din cât a fost bugetat la începutul anului. Vrea să știe cu cât s-au mărit salariile la piață, pentru că serviciile din piață nu s-au îmbunătățit semnificativ. Totul a rămas la fel, mizeria este, dar salariile se măresc. Cu cât?

**Domnul Zanet Gică**, administratorul public al municipiului Pașcani, precizează că în conformitate cu HCL aprobată în ședința extraordinară din 4 august 2017, toți muncitorii calificați și necalificați de la piață care au avut salariul minim pe economie au conform gradațiilor și coeficienților de ierarhizare alte salarii, în concordanță cu noua lege a salarizării unitare. Asta e cauza de creștere a salariilor, este o obligație prevăzută de lege, cam cu 20%.

**Domnul Bodoașcă Mihai-Claudiu**, consilier local, precizează că fondul de salarii se modifică cu 67%.

**Domnul Zanet Gică**, administratorul public al municipiului Pașcani, precizează că nu modifică niciun fond de salarii. Aduce din trimestrul 4 în 3 și vor modifica în trimestrul 4 cu efectiv cât trebuie. Acum nu modifică fondul de salarii. În trimestrul 4, când se va calcula cu cât cresc efectiv salariile, se va veni cu suplimentare la fondul de salarii atât pentru personalul contractual, cât și pentru funcționarii publici.

**Domnul Bodoașcă Mihai-Claudiu**, consilier local, întreabă ce se întâmplă dacă nu se cheltuiesc banii în trimestrul 3.

**Domnul Zanet Gică**, administratorul public al municipiului Pașcani, precizează că se vor cheltui acești bani în trimestrul 3. Sunt două luni cu salariile modificate, de aceea s-a împrumutat din 4 în 3, iar la trimestrul 4, când vom avea banii, se va veni cu sume exacte pe fiecare activitate, din venituri proprii, de pe funcționare.

**Domnul Pintilie Ciprian,** președinte de ședință, întreabă dacă mai sunt discuții la acest proiect. Dacă nu, supune la vot:

Pentru: 10

Abțineri: 8

Împotrivă: 0

*Se vorbește concomitent*.

**Domnul Pintilie Ciprian,** presedinte de ședință, precizează că proiectul a trecut și solicită trecerea la proiectul cu nr. 9 de pe ordinea de zi:

**9. PROIECTUL  DE HOTĂRÂRE    privind rectificarea Bugetului centralizat al instituțiilor și activităților finanțate integral din venituri proprii pentru anul 2017**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz favorabil.

Comisia juridică - aviz favorabil.

Comisia învățămant – aviz favorabil.

Comisia de urbanism – aviz nefavorabil

**Domnul Pintilie Ciprian,** presedinte de ședință, întreabă dacă sunt discuții la acest proiect. Dacă nu, supune la vot:

Pentru: 10

Abțineri: 8

Împotrivă: 0

**Domnul Pintilie Ciprian,** presedinte de ședință, precizează că proiectul a trecut și solicită trecerea la proiectul cu nr. 10 de pe ordinea de zi:

**10. PROIECTUL  DE HOTĂRÂRE    privind rectificarea Bugetului local de venituri și cheltuieli al Municipiului Pașcani cu finanțare de la bugetul local și alte surse de finanțare pe anul 2017**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz favorabil.

Comisia juridică - aviz favorabil.

Comisia învățămant – aviz favorabil.

Comisia de urbanism – aviz nefavorabil.

**Domnul Pintilie Marius-Nicolae**, consilier local, solicită să lămurească cineva logica rectificării pe articole.

**Domnul Zanet Gică**, administratorul public al municipiului Pașcani, precizează că sunt sume la învățamant, dar și la alte activități, pe salarii, s-a venit cu partea de suplimentare la venituri. S-au adus sume din 4 în 3 pe același considerent.

**Domnul Pintilie Marius-Nicolae**, consilier local, precizează ca trebuie să se facă ceva pentru echilibrare. Ce anume?

**Domnul Zanet Gică**, administratorul public al municipiului Pașcani, precizează că se ia de la investiții și se pune în trimestrul 4.

**Domnul Pintilie Marius-Nicolae**, consilier local, întreabă dacă se ia de la investiții de la capitolul 84.

**Domnul Zanet Gică**, administratorul public al municipiului Pașcani, confirmă.

**Domnul Pintilie Ciprian,** președinte de ședință, întreabă dacă mai sunt discuții la acest proiect. Dacă nu, supune la vot:

Pentru: 10

Abțineri: 8

Împotrivă: 0

**Domnul Pintilie Ciprian,** președinte de ședință, precizează că proiectul a trecut și solicită revenirea la proiectul cu nr. 3 de pe ordinea de zi:

**3. PROIECTUL  DE HOTĂRÂRE    privind modificarea Contractului de delegare a gestiunii serviciilor publice de alimentare cu apa si de canalizare nr. 48/2009 , prin Actul Aditional nr. 21**

*Inițiatorul proiectului de hotărâre - Primarul municipiului Pașcani*

**Domnul Pantazi Dumitru**, primarul municipiului Pașcani, precizează că aria de operare s-a extins și practic se dă mandat lui sau altcuiva pentru a vota pe această extindere. Protocolul se încheie cu cei care vor veni ca noi membri în ARSACIS:

**Domnul Pintilie Ciprian,** președinte de ședință, precizează că pentru acest proiect trebuie făcută nominalizarea. Propuneri?

**Doamna Dondaș Adriana**, consilier local propune pe dl. Primar pantazi Dumitru.

**Domnul Pintilie Ciprian,** președinte de ședință, întreabă dacă mai sunt și alte propuneri. Dă cuvântul d-lui Vântur.

**Domnul Vântur Romel,** cetățean, precizează că nu reiese din proiectul de hotărâre că acest draft de protocol se va încheia cu noii veniți, ci că acest draft modifică contractul. Contractul se aplică tuturor, indiferent de data intrării în ARSACIS. Obligațiile autorității delegante sunt de a asigura fondurile necesare lucrărilor de întreținere și modernizare a sistemelor. Poate e ARSACIS delegantul, dar dacă sunt UAT-urile, ele vor fi obligate de Apavital să plătească pentru lucrările de reabilitare și modernizare a sistemelor de alimentare cu apă și de canalizare.

**Domnul Pantazi Dumitru**, primarul municipiului Pașcani, precizează că ARSACIS e delegantul. Acest protocol se referă la toate comunele care deleagă din acest moment sistemele.

*Se vorbește concomitent.*

**Domnul Vântur Romel,** cetățean, precizează că, după părerea lui, se aplică tuturor părților din contract.

**Doamna Jitaru Irina**, secretarul municipiului Pașcani, precizează că va răspunde ea pentru că e o chestiune care ține de contract. Ce citește dl. Vântur sunt chestiuni existente deja în contract, art. 17 punctul 14. Ce este în protocol nu modifică nimic din contract. Toate acestea sunt deja prevăzute în contract.

**Domnul Vântur Romel,** cetățean, precizează că se adaugă la art. 72 din contract.

**Doamna Jitaru Irina**, secretarul municipiului Pașcani, întreabă ce să se adauge dacă există deja în contract. Astea nu sunt modificări. A explicat că ele deja există în contract de la începuturi, nu e o modificare.

**Domnul Rîznic Andrei-Marius**, consilier local, întreabă pe doamna secretar dacă UAT mai este parte în contractul de delegare, având în vedere că trebuiau să vină de la instanța de judecată niște lămuriri.

**Doamna Jitaru Irina**, secretarul municipiului Pașcani, întreabă la ce anume se referă, dacă se referă la actul adițional 12.

**Domnul Rîznic Andrei-Marius**, consilier local, menționează că știe că s-a făcut o cerere prin care s-a solicitat lămuriri instanței de judecată.

**Doamna Jitaru Irina**, secretarul municipiului Pașcani, precizează că e vorba de acea hotărăre judecătorească referitoare la actul adițional 12. Întreabă dacă nu au primit-o consilierii locali. UAT e parte, instanța menționând că nu putea să dea mai mult decât s-a cerut. Din câte știe, hotărârea judecătorească urma să se transmită consilierilor. Subliniază că sunt parte în contract.

**Domnul Zanet Gică**, administratorul public al municipiului Pașcani, precizează că redevența s-a plătit conform actului adițional 12, urmând a se reveni după finalizarea proceselor de pe rolul instanței de judecată.

*Se vorbește concomitent.*

**Domnul Grecu Răzvan**, ziarist, intervine menționând că instanța a anulat în totalitate Hotărârea Consiliului Local nr. 64/2015, spunând că redevența nu e cea stabilită conform legii. Întreabă secretarul cum poate spune că Pașcani-ul e parte în contractul de delegare.

**Doamna Jitaru Irina**, secretarul municipiului Pașcani, precizează că e vorba de hotărârea judecătorească privind lăm urirea, nu cea privind anularea HCL nr. 64/2015.

**Domnul Grecu Răzvan**, ziarist, precizează că redevența nu poate fi la valoarea pe care a spus-o dl. Zanet că a facturat-o către Apavital. Ce înseamnă asta? Înseamnaă că se încalcă o hotărâre judecătorească definitivă prin voința Consiliului Local, care nu a făcut apel.

**Doamna Jitaru Irina**, secretarul municipiului Pașcani, precizează că sunt în judecată pentru redevență.

*Se vorbește concomitent*.

**Domnul Pintilie Ciprian,** președinte de ședință, întreabă dacă mai sunt discuții la acest proiect. Dacă nu, supune la vot:

Pentru: 10

Abțineri: 7

Împotrivă: 1

*Sunt discuții pro și contra despre ce s-a votat și ce nu. Se vorbește concomitent.*

**Domnul Pintilie Ciprian,** președinte de ședință, supune la vot propunerea ca mandatul să fie dat d-lui primar. Cine este pentru?

Pentru: 10

Abțineri: 7

Împotrivă: 0

*Domnul Rîznic Andrei-Marius nu votează.*

**Domnul Pintilie Ciprian,** președinte de ședință, atrage atenția să se vorbească la microfon, să se înscrie la cuvânt.

**Domnul Pantazi Dumitru**, primarul municipiului Pașcani, precizează că mandatarea sa presupune vot pentru sau vot împotrivă.

**Doamna Jitaru Irina**, secretarul municipiului Pașcani, precizează că este vorba despre ce mandat se dă d-lui primar: să voteze pentru sau împotrivă. Mai departe se votează pentru felul în care se mandatează, pentru că așa e proiectul.

**Domnul Toma Andrei-Codrin**, consilier local, precizează că proiectul nu e redactat cum trebuie.

**Doamna Jitaru Irina**, secretarul municipiului Pașcani, precizează că nu are de unde ști cum se votează. Hotărârea se modifică funcție de vot. Acesta e un proiect nu o hotărâre.

**Domnul Pintilie Ciprian,** președinte de ședință, supune la vot propunerea ca domnul primar să aprobe, propunerea cu da. Cine este pentru?

Pentru: 10

Abțineri: 7

Împotrivă: 1

Precizează că procesul-verbal nu poate fi redactat dacă vorbesc unii peste alții.

**Domnul Pintilie Ciprian,** președinte de ședință, precizează că proiectul a trecut și trece la proiectul cu nr. 11 de pe ordinea de zi:

**11. PROIECTUL  DE HOTĂRÂRE   privind aprobarea studiului de fundamentare, stabilirea formei de delegare a gestiunii serviciului public – Serviciul de administrare, întreţinere şi exploatare a cimitirelor din Municipiul Paşcani şi aprobarea documentaţiei de atribuire a serviciului public către operatoul S.C. Prest Serv Apa S.A. Paşcani**

*Inițiatorul proiectului de hotărâre - Primarul municipiului Pașcani*

Se solicită avizul comisiilor.

Comisia economică-aviz nefavorabil.

Comisia juridică-aviz favorabil.

Comisia de urbanism-aviz nefavorabil.

**Domnul Pintilie Ciprian,** președinte de ședință, întreabă dacă sunt discuții.

**Domnul Rîznic Andrei-Marius**, consilier local, precizează că a spus și la dezbaterea publică în legătură cu aceste delegări către SC Prest Serv Apa SA, că nu-și au rostul deoarece societatea se află într-o situație dificilă. Aceste trei servicii pot aduce profit dacă sunt bine administrate și acești bani trebuie să meargă în dezvoltarea ulterioară, pentru a oferi servicii cât mai bune. Dacă aceste servicii vor fi delegate către această societate, orice încasare pentru aceste servicii va merge pe plata datoriilor și vor fi în imposibilitatea de a le dezvolta în viitor. În acest moment nu știe ca aceste servicii să fie înființate. Întrebare: Ce se deleagă practic? Nu vede ca o soluție viabilă, viabilă ar fi înființarea unei societăți noi, care să se ocupe de aceste servicii, ce trebuie înființate și bugetate.

**Domnul Pintilie Ciprian,** președinte de ședință, întreabă dacă mai este și altcineva și dă cuvântul d-lui Ursu.

**Domnul Ursu Dumitru-Leonard**, consilier local, precizeaza că ei se află într-o situație destul de ciudată în ceea ce privește aceată societate. Nu se pot implica în managementul acestei societăți, char dacă sunt acționari. Sarcina unei decizii de a intra în faliment aparține consiliului de administrație, așa cum scrie în statutul societății. Dacă ar fi venit în fața Consiliului Local cu o astfel de decizie, ar fi trebuit să se decidă aici în consecință. Este adevărat că societatea se găsește într-o situație penibilă, consiliul de administrație e demisonar, nu s-au luat deciziile care trebuie, și va trebui, politic vorbind, ca PNL și PSD să ia o decizie gândită, ce vizează viitorul societății. Dacă această societatea intră în faliment, nu știe dacă cetățenii pot fi făcuți copărtași la destinele acesteia, adică datoriile de acolo nu trebuie să vină la datoria publică. Trebuie gândită împreună o soluție și face un apel la consilieri să se întâlnească, poate mai bine în ședințe pe comisii și apoi iar în plen, pentru a se lua o decizie vizavi de această societate. Având consiliu de administrație demisionar, nu se face nicio greșeală dacă se atribuie obiect de activitate, fiindcă tot ei le-au luat obiectul de activitate prin delegarea serviciului către Apavital. Ar trebui să își asumăm. Nu sunt de acord să delege unei societăți cu probleme aceste servicii, dar situația impune o discuție, nu una populistă, ci o soluție cu finalitate. Se așteaptă în continuare un expert, pentru că nu se știe despre vreo societate similară ca s-ar fi găsit într-o astfel de situație și este acum în insolvență sau faliment. Care sunt urmările: dacă a plătit Consiliul Local, dacă li s-a imputat celor din Consiliul Local. Nu are informații despre o astfel de speță similară cu cea a SC Prest Serv Apa SA. Consiliul de administrație ar fi trebuit să ia o decizie. Nu asta e cea mai bună decizie: să pleci și să lași în situație atât de precară societatea. Dacă s-a rezistat atât timp, trebuia să se găsească și soluții. Este adevărat că contractul de societate prevedea desființarea socității fără obiect de activitate, dar lipsa de reacție din partea lor a antrenat și lipsa de reacție a Consiliului Local. În acest moment, ar trebui să fie dat obiect de activitate. Obiectul de activitate poate fi redelegat ulterior, cum se dă, așa se poate lua și da unei societăți noi, dar întâi să se încheie cu aceasta, într-un fel sau altul.

**Domnul Olariu Costel-Sorin,** consilier local, precizează ca în mare parte e de acord cu dl. consilier Ursu. Și cei de la RAGCL au probleme și mai mari. Solicită să se așeze la masă și să ia o hotărâre, să nu se trezească Consiliul Local că datoriile de acolo depășesc bugetul Consiliului Local pe niște ani. Să se pună la masă și să hotărască ce-i de făcut, eventual într-o altă ședință.

**Domnul Conache Eduard-Cătălin**, consilier local, întreabă dacă se cere amânarea acestui proiect în vederea unei discuții pe comisii sau se cere votul astăzi. Asta nu a înțeles. Se flutură o fantomă a răspunderii, care nu există în principiu decât pentru administratori, prevăzută de legea insolvenței. Legea 31/1990 prevedea clar în art. 227 că odată cu imposibilitatea realizării obiectului de activitate, societatea se dizolvă de drept, era atribuția administratorilor societății să meargă la ONRC pentru a înscrie acolo acestă imposibilitate. Are extrasul de la ONRC și nu există o astfel de mențiune. Acești administratori, din punctul său de vedere, au luat banii degeaba din 2015 și până în prezent, fără ca obiectul de activitate să se poată realiza. Ori au această discuție și votează ulterior, ori votează astăzi.

**Domnul Pantazi Dumitru**, primarul municipiului Pașcani, precizează că a prezentat un proiect de hotărâre în urma solicitărilor consiliului de administrație de acolo, în urma procesului verbal al Curții de Conturi, prin care se propune acordarea unui obiect de activitate. Consiliul Local decide amânarea și discutarea într-o ședință ulterioară. Din cunoștințele pe care le are, nu cunoaște o situație de introducere în insolvență sau faliment a unei societăți cu capital de stat.

**Domnul Conache Eduard-Cătălin**, consilier local, precizează că această discuție trebuie să se facă cu noii membri din Consiliul de administrație.

**Domnul Rîznic Andrei-Marius**, consilier local, precizează că dacă numesc un consiliu de administrație provizoriu, trebuie dat și un mandat, ce să facă ei. Nu neapărat obiect de activitate, ce să facă ei – un mandat. Se poate mandata începerea lucrului în cazul delegării celor trei servicii sau se poate mandata închiderea societății sub forma cea mai corectă și mai eficientă. Au două variante de lucru și trebuie decis astăzi care variantă o dau noului consiliu de administrație provizoriu.

**Domnul Ursu Dumitru-Leonard**, consilier local, precizeaza că mandatul e dat consiliului de administrație pentru o perioadă de 4 ani. Nu au ce mandat să le dea la acest moment, mandatul se dă pe 4 ani, nu pentru mai puțin. Dacă astăzi se decide modificarea consiliului de administrație, nu se poate da un mandat de 4 ani, este mult de discutat și nu ar trebui discutat în plen.

**Domnul Conache Eduard-Cătălin**, consilier local, precizează că a înțeles că este o persoană mandatată care se ocupă de administrare în acest moment, d-na Guzgă.

**Doamna Jitaru Irina**, secretarul municipiului Pașcani, răspunde că nu este o astfel de mandatare.

**Domnul Pintilie Marius-Nicolae**, consilier local, precizează că în 2014 s-a luat activitatea acestui operator și de 3 ani nu s-a reușit să i se dea ceva treabă de făcut. S-au vehiculat tot felul de variante, de fuziune, de studii, să facă ceva la parcări, la cimitir. Lipsa de decizie nu face decât să se plătească mai mult, din punctul său de vedere, deoarece o problemă cu cât o amâni mai mult cu atât devine mai mare. Dacă se dau parcările și cimitirul, din cauza marilor probleme de acolo, în maxim 1 an se vor bloca, au procese, nu au bani să funcționeze. Ar trebui ca la parcări și cimitir să fie așa de mari taxele ca să le asigure lor funcționarea. Nu e corect față de pășcăneni, se încarcă cu niște bani pentru a ține această societate să funcționeze, să aibă un buget pe zero. La cheltuieli mari trebuie și venituri pe măsură. Soluția cea mai bună este o societate nouă și să se dea aceste servicii pentru administrare de la zero. La Prest Serv Apa trebuie mandatat, dar să se știe ce se vrea. Ori nu se știe ce se vrea. Nu se poate cere administratorilor de acolo, pe care i-au trimis să crească veniturile, să ceară insolvența. Nu vor cere așa ceva pentru că nu e mandatul lor. Consiliul Local trebuie să ia o hotărâre, dar să știe ce vrea acest consiliu. Dacă se stabilește acest lucru, chiar dacă sunt două partide, reprezentanții numiți în consiliul de administrație vor face ce zice Consiliul Local să facă. Întreabă dacă serviciile de administrare cimitir, parcări, nu trebuie înființat. Primul pas este nașterea acestora, urmează stabilirea funcționării și se stabilește dacă se deleagă sau nu. Nu a văzut în documentație acest lucru.

**Domnul Conache Eduard-Cătălin**, consilier local, atenționează în legătură cu serviciul de administrare a cimitirelor că în prezent el nu este înființat.În proiect se face vorbire despre despre 2 cimitire, din care unul nu exist, pierzându-se pe drum un al treilea, cel evreiesc.

**Doamna Jitaru Irina**, secretarul municipiului Pașcani, precizează că nu e în administrarea UAT, ci privată.

**Domnul Conache Eduard-Cătălin**, consilier local, precizează că conform legii nr. 102/2012 – legea cimitirelor, cimitirul e proprietate publica, iar administrarea lor se face de primărie sau e delegată. Cimitirul evreiesc nu poate fi administrat de o asociație de la sine putere, ci în baza unui act administrativ.

**Doamna Jitaru Irina**, secretarul municipiului Pașcani, precizează că e o situație care datează dinainte de revoluție.

**Domnul Haldan Vasile**, consilier local, precizează că întrucât consilierii și dl. primar au oferit posibilitatea să se amâne aceste trei proiecte privind delegarea, având în vedere numirea unui consiliu de administrație provizoriu, se pune problema ce li se dă să facă, ce mandat vor avea pentru cele maxim 4 luni. Crede că pot veni cu 2 soluții: realizarea unei evaluări a preluării serviciilor și rezultatele acesteia, insolvența sau solicitarea de delegare a acestor 3 servicii. Atunci se va hotărâ în consecință. I se pare corectă amânarea discutării celor trei proiecte și de a da sarcină noului consiliu de administrație.

**Domnul Pantazi Dumitru**, primarul municipiului Pașcani, precizează că nu e obligatoriu ca aceste servicii să fie date la PSA, ele pot fi delegate la SC Eco Salubritate.

**Domnul Conache Eduard-Cătălin**, consilier local, precizează că acest consiliu de administrație, în afară de ceea ce delegă Consiliul Local, au și obligații legale. Aveau obligația legală de a aduce la cunoștința Consiliului Local aceste aspecte, de a sesiza ONRC. Mai este încă o prevedere legală aplicabilă acestei societăți în condițiile în care datoriile depășesc mai mult de jumătate din capitalul subscris, trebuia constatat acest lucru, informat CL. Se hotăra dizolvarea sau nu a societății. Nu s-a întâmplat nici acest lucru. Atrage atenția că sunt obligații legale, nu trebuie mandat de la Consiliu Local pentru asta.

**Domnul Pantazi Dumitru**, primarul municipiului Pașcani, precizează că nu a făcut Curtea de Conturi nicio constatare de acest fel.

**Domnul Conache Eduard-Cătălin**, consilier local, precizează că altele sunt atribuțiile Curții de Conturi.

**Domnul Ursu Dumitru-Leonard**, consilier local, precizeaza că parțial dl. consilier are dreptate. În caz de dizolvare, cine plătește datoriile societății? S-a intrat în detalii, dar se caută soluții. E o ingerință în activitatea managerială să ia ei o decizie înainte ca cei din consiliu de administrație să ia una, dar acum nu au consiliu de administrație. Consiliu de administrație e provizoriu pănă la selecție. OUG 109 e complexă și a fost modificată de-a lungul timpului pănă în anul 2017. Aceste servicii, cum a spus și dl. primar, se pot delega către Eco Salubritate. Nu e nimic greșit aici, având în vedere că administrarea unui cimitir ține de salubritate, nu ar fi nimic greșit vizavi de propunerea d-lui primar. Este decizia consilierilor dacă amânăm sau dacă alegem un consiliu de administrație provizoriu, care va merge pe același mandat de 4 ani. Nu pot lua alte decizii, decât cele pe care le putea lua și celălalt consiliu de administrație. Ei au avut o foaie de parcurs care trebuia respectată timp de 4 ani, ei și-au planificat activitatea pentru 4 ani. Și-au dat demisia pentru că nu au avut obiect de activitate, au cerut Consiliului Local, prin 7-8 adrese, obiect de activitate. Nu s-a luat o decizie, e o situație fără precedent.

**Domnul Pantazi Dumitru**, primarul municipiului Pașcani, precizează că era parcursă procedura pentru delegarea serviciilor, de asta a întârziat.

**Domnul Conache Eduard-Cătălin**, consilier local, atenționează că dl. consilier face confuzie: insolvența e una, iar cauza de dizolvare legală e alta. Dizolvarea e desființarea societății de drept, e o cauză legală care se întâmplă odată cu imposibilitatea realizării obiectului de activitate.

**Domnul Ursu Dumitru-Leonard**, consilier local, întreabă pe dl. Conache ce se întâmplă din punct de vedere financiar.

**Domnul Conache Eduard-Cătălin**, consilier local, precizează că după ce tribunalul va constata dizolvarea de drept a societății, la cererea administratorilor sau a ONRC, se intră în procedură de lichidare.

**Domnul Avrămiuc Vasile**, consilier local, vrea să facă o simplă observație. S-a ajuns într-un impas jenant. S-au facut propuneri de amânare, întrucât, cum zicea dl. Pintilie, nu se tie ce se vrea. E adevărat că problema e grea. Propune amânarea și să fie chemați specialiști care să lămureasă această problemă. E jenant să se facă atâta polemică pe un punct care nu-l duc la bun sfârșit.

**Domnul Pantazi Dumitru**, primarul municipiului Pașcani, precizează că astăzi trebuie luată o decizie pentru că acolo nu există consiliu de administrație, au procese pe rol, nimeni nu are decizia. Nu e interimar niciun director, nimeni nu are calitatea de interimar.

*Se vorbește concomitent.*

**Domnul Rîznic Andrei-Marius**, consilier local, precizează că presupunând că trec aceste 3 proiecte, întreabă dacă se poate face ceva cu aceste servicii în următoarele 6 luni. Răspunde tot el că nu, deoarece aceste servicii presupun investiții care nu sunt bugetate, presupun bani, timp, studii. Chiar dacă le-ar vota, orizontul de așteptare pentru intrarea în funcționare a acestor servicii e foarte mare.

**Domnul Pantazi Dumitru**, primarul municipiului Pașcani, precizează că directorul a făcut o evaluare, a prezentat ce venituri se vor încasa.

**Domnul Rîznic Andrei-Marius**, consilier local, precizează că până la intrarea în funcționare a serviciilor trebuie parcurși niște pași, fonduri, investiții, bani ce nu sunt bugetați.

**Domnul Pantazi Dumitru**, primarul municipiului Pașcani, întreabă ce investiții mai trebuie la ștrand sau la cimitirul actual.

**Domnul Rîznic Andrei-Marius**, consilier local, precizează că e vorba de cimitirul nou.

**Domnul Pantazi Dumitru**, primarul municipiului Pașcani, menționează că la ștand și cimitirul actual nu trebuie momentan nicio investiție. La parcări sunt în derulare cărți funciare, iar la cimitirul nou se lămurește problema cu cartea funciară.

**Domnul Rîznic Andrei-Marius**, consilier local, precizează că activitatea de la ștrand e nesemnificativă pentru societate și pentru datoriile de acolo. E vorba despre celelalte două activități aducătoare de venituri semnificative. La cimitirul nou sunt probleme cu locația, cu vecinii, cu suprafața. Nu este nimic și trebuie fonduri. Durează, deci trebuie timp. La parcări mai e timp până sunt gata toate cărțile funciare, până se vor face investiții în parcometre.

**Domnul Pantazi Dumitru**, primarul municipiului Pașcani, precizează că administrarea celor existente se poate face de mâine. Pentru celelalte se vor face investiții.

**Domnul Rîznic Andrei-Marius**, consilier local, întreabă de ce nu a început și mai devreme.

**Domnul Pantazi Dumitru**, primarul municipiului Pașcani, precizează că nu a avut parcursă pentru înființarea acestui serviciu.

**Domnul Rîznic Andrei-Marius**, consilier local, întreabă de ce a durat procedura de ordinul anilor(4,3,2, 1 an), că poate nu cunoaște el procedura, de asta întreabă. Procedura dura doar 30 de zile-dezbaterea publică, plus hotărârea de consiliu local. Deci nu dura ani. Pielea ursului din pădure li se dă acestor oameni, care nu vor putea face nimic în următoarele 12 luni, cel puțin.

**Domnul Pantazi Dumitru**, primarul municipiului Pașcani, precizează că trebuie soluționată problema prin decizie, dar se pare că vor ieși de acolo fără nicio decizie.

**Domnul Rîznic Andrei-Marius**, consilier local, precizează că o decizie se va lua cu siguranță.

**Domnul Pantazi Dumitru**, primarul municipiului Pașcani, informează că PSA nu are administratori, are procese pe rol, s-a parcurs procedura legala de înființare a serviciului ce trebuie delegat. Se deleaga sau nu la PSA, hotărăște Consiliul Local.

**Domnul Rîznic Andrei-Marius**, consilier local, întreabă despre care procedură de înființare e vorba. Întreabă când s-a înființat acest serviciu?

**Doamna Jitaru Irina**, secretarul municipiului Pașcani, precizează că nu înțelege asta de 2 ani, de când e aici. Proiectele astea, bune sau proaste, au stat 30 zile lucrrătoare pe site și încă au mai stat, că nu s-au pus imediat. Nu s-a primit nici cea mai mică sesizare cu privire la ele. Ăsta e scopul pentru care stau 30 de zile lucrătoare pe site. După 5 luni se începe că aici nu e bun. Întreabă de ce în aceste 30 de zile lucrătoare, dacă au sesizat că ceva nu e în regulă, nu au venit să spună.

**Domnul Rîznic Andrei-Marius**, consilier local, precizează că a fost la dezbaterea publică.

**Doamna Jitaru Irina**, secretarul municipiului Pașcani, precizează că dezbaterea publică a fost pentru studiile de fundamentare, pentru că așa se face, dar s-a discutat cu totul pe lângă studiile în sine. Nu s-a discutat nimic despre studiile de fundamentare. S-a discutat foarte mult despre noul cimitir, deși obiectul acestor proiecte nu e noul cimitir, ci administrarea cimitirelor, absolut nimic de la acea dezbatere publică nu a avut legătură cu proiectul. Este înregstrare și minută de ședință.

**Domnul Ursu Dumitru-Leonard**, consilier local, consideră că sunt unele contracte de concesiune pentru locurile de veci care ajung la scadență. Nu sunt locuri de veci perpetue. Se concesionează conform legii, de la 7 la 25 ani. După 7 de ani, osemintele se pot pune într-o clădire adiacenta – casa osemintelor. Locul vacantat urmează să-l ia altcineva cu contract de concesiune. Asta e esența, deci se poate administra și face profit.

**Domnul Rîznic Andrei-Marius**, consilier local, precizează că salubritatea a pornit de la zero și a ajuns unde a ajuns. Dacă se dă serviciul unei societăți falimentare, e greu să creadă că într-un interval decent de timp va scapa de datorii și va fi și profitabilă, se vor face și investiții.

**Domnul Ursu Dumitru-Leonard**, consilier local, consideră că alta era problema. Dacă este înființat serviciul, trebuie modificată organigrama, e nevoie de cineva care să se ocupe efectiv până la delegare. Consideră că nu s-a procedat corect până în acest moment. Dacă se va delega, ține de autoritatea publică. Nu văd cum s-ar putea înființa fără modificarea organigramei. Cineva trebuie să se ocupe.

**Domnul Pantazi Dumitru**, primarul municipiului Pașcani, precizează că e vorba despre OG nr. 71/2002 privind înființarea serviciilor publice de interes local. Aceste activități sunt de interes local.

*Se vorbește concomitent.*

**Domnul Haldan Vasile**, consilier local, precizează că acum ceva vreme s-a mai încercat preluarea administrării cimitirelor de către primărie, de Consiliul Local, printr-o societate din subordine. Nu s-a obținut votul atunci, pentru că s-au pus niște probleme. Dl. Ursu are dreptate cu privire la perioadele de concesiune, urmașii trebuie să plătească anumite sume de bani.Terenul cimitirului nu era proprietate publică, era donația unor cetățeni, din această cauza nu s-a obținut votul consilierilor pentru administrarea cimitirelor de către o societate a primăriei. Este cea mai urgentă problemă care trebuie rezolvată, pentru că în cimitirul vechi nu mai sunt locuri, pășcănenii își îngroapă morții pe la Boșteni sau Sodomeni, Lunca sau Gîștești, dar se pare că nu mai sunt primiți nici acolo, spațiile fiind limitate. În ceea ce privește osemeintele, un cavou rămâne în familie, osemintele rămân acolo într-un săculeț. Așa e în Moldova. Și atunci a fost prezentat regulamentul de administrare a cimitirelor, dar avea condiții a unei administrații din Arad care nu erau aplicabile aici.

**Domnul Conache Eduard-Cătălin**, consilier local, întreabă dacă terenul cimitirului e însușit în proprietatea publică a municipiului Pașcani.

**Domnul Pantazi Dumitru**, primarul municipiului Pașcani, precizează că da. Are și carte funciară făcută.

*Se vorbește concomitent.*

**Domnul Pintilie Ciprian,** președinte de ședință, crede că e oportun să supună la vot amânarea discutării acestui proiect.

**Domnul Pintilie Marius-Nicolae**, consilier local, precizează că dacă vor supune la vot amânarea, ei nu vor fi de acord cu această amânare, indiferent de forma ulterioară a acestui proiect. Nu vor vota nicio delegare a acestor servicii către SC Prest Serv Apa SA. Se supune la vot ce dorește domnul președinte de ședință.

**Domnul Olariu Costel-Sorin**, consilier local, consideră că e oportună amînarea proiectelor cu delegarea serviciilor, mai puțin proiectul cu desemnarea consiliului de administrație provizoriu , care nu se poate amâna.

**Domnul Pintilie Ciprian,** președinte de ședință, supune la vot amânarea proiectului. Cine este pentru?

Pentru: 5

Abțineri: 9

Împotrivă: 4

**Domnul Pintilie Ciprian,** președinte de ședință, precizează că amânarea proiectului nu a trecut și supune la vot proiectul:

Pentru: 10

Abțineri: 7

Împotrivă: 1

**Domnul Pintilie Ciprian,** presedinte de ședință, precizează că proiectul nu a trecut și se trece la proiectul cu nr. 12:

**12. PROIECTUL  DE HOTĂRÂRE   privind aprobarea studiului de fundamentare, stabilirea formei de delegare a gestiunii serviciului public – Serviciul de administrare, întreţinere şi exploatare a zonelor de parcare cu plată şi de reşedinţă şi ridicări vehicule din Municipiul Paşcani şi aprobarea documentaţiei de atribuire a serviciului public către operatoul S.C. Prest Serv Apa S.A. Paşcani**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz nefavorabil.

Comisia juridică - aviz favorabil.

Comisia de urbanism – aviz nefavorabil

**Domnul Pintilie Ciprian,** presedinte de ședință, apreciază că sunt aceleași discuții și supune la vot proiectul:

Pentru: 10

Abțineri: 7

Împotrivă: 1

**Domnul Pintilie Ciprian,** președinte de ședință,, precizează că proiectul nu a trecut și se trece la proiectul cu nr. 13:

**13. PROIECTUL DE HOTĂRÂRE   privind aprobarea studiului de fundamentare, stabilirea formei de delegare a gestiunii serviciului public – Serviciul de administrare, întreţinere şi exploatare a strandului din Municipiul Paşcani şi aprobarea documentaţiei de atribuire a serviciului public către operatoul S.C. Prest Serv Apa S.A. Paşcani**

*Inițiatorul proiectului de hotărâre - Primarul municipiului Pașcani*

**Domnul Pintilie Ciprian,** presedinte de ședință, apreciază că sunt aceleași discuții și supune la vot proiectul:

Pentru: 10

Abțineri: 7

Împotrivă: 1

**Domnul Pintilie Ciprian,** presedinte de ședință, precizează că proiectul nu a trecut și se trece la proiectul cu nr. 14:

**14. PROIECTUL  DE HOTĂRÂRE    privind achiziționarea serviciilor de consultantă, asistență și reprezentare juridică a Unității Administrativ Teritoriale a Municipiului Pașcani în dosarul penal nr. 3967/99/2016 aflat pe rolul Tribunalului Iași – Secția Penală**

*Inițiatorul proiectului de hotărâre - Viceprimarul municipiului Pașcani*

Se solicită avizul comisiilor:

Comisia economică - aviz nefavorabil, 2 pentru, 3 abțineri.

Comisia juridică - aviz favorabil.

**Domnul Pintilie Ciprian,** președinte de ședință, întreabă dacă mai sunt și alte discuții.

**Domnul Conache Eduard-Cătălin**, consilier local, precizează că documentația proiectului e incompletă. Întreabă ce obiect are acest dosar penal. Care e implicația Consiliului Local în acest dosar penal? Deja s-au făcut niște demersuri în acest dosar, a citit pe internet, fără ca coneva să fie mandata în acest sens. Ar vrea să știe care e obiectul dosarului, ce trebuie să facă ei aici. Pentru ce se mandatează dacă se mandatează.

**Domnul Pantazi Dumitru**, primarul municipiului Pașcani, precizează că e vorba despre o autorizație de construcție pentru un chioșc.

**Domnul Conache Eduard-Cătălin**, consilier local, întreabă care e implicația Consiliului Local.

**Doamna Nedelcu Gabriela**, viceprimarul municipiului Pașcani, precizează că sunt parte vătămată.

**Domnul Conache Eduard-Cătălin**, consilier local, concluzionează că e vorba despre acțiune civilă în dosarul penal. În luna mai s-a împuternicit doamna viceprimar să contracteze servicii în acest sens pentru dosare civile.

**Doamna Nedelcu Gabriela**, viceprimarul municipiului Pașcani, precizează că a fost mandatată pentru achiziționarea serviciilor de consultanță, asistență și reprezentare juridică în dosarele civile aflate pe rolul instanțelor de judecată. Pentru acest dosar există o dispoziție să poată semna în numele și pe seama municipiului Pașcani. A inițiat aceast proiect pentru a exista o justă și corectă apărare pentru a nu exista suspiciuni de niciun fel. Avem un număr mic de juriști, dosarele sunt multe și sunt persoane implicate în dosar.

**Domnul Conache Eduard-Cătălin**, consilier local, menționează că poate contracta servicii în acest dosar.

**Doamna Nedelcu Gabriela**, viceprimarul municipiului Pașcani, precizează că e un dosar penal.

**Domnul Conache Eduard-Cătălin**, consilier local, menționează că e o acțiune civilă.

**Doamna Nedelcu Gabriela**, viceprimarul municipiului Pașcani, precizează că împuternicirea sa a fost strictă, pe dosare civile, conform HCL.

*Domnul Conache dialoghează cu doamna Nedelcu peste masă cu privire la alt subiect.*

**Domnul Pintilie Ciprian,** președinte de ședință,, întreabă dacă mai sunt alte discuții. Dacă nu, solicită propunere pentru persoane care să-I reprezinte.

**Doamna Dondaș Adriana,** consilier local, o propune pe doamna viceprimar.

**Doamna Nedelcu Gabriela**, viceprimarul municipiului Pașcani, precizează că nu e vorba despre reprezentare, să nu se facă confuzii, e vorba despre procedura de achiziție publică a acestor servicii, de angajarea bugetului. Nu se duce ea la instanța de judecată pentru reprezentare. Atenționează că se fac confuzii.

**Domnul Pintilie Ciprian,** președinte de ședință,, supune la vot propunerea ca doamna vice să îi reprezinte în procedura de achiziție publică:

Pentru: 10

Abțineri: 8

Împotrivă: 0

Domnul Pintilie Ciprian, presedinte de ședință, supune la vot întreg proiectul nr. 14:

Pentru: 10

Abțineri: 8

Împotrivă: 0

**Domnul Pintilie Ciprian,** presedinte de ședință, precizează că proiectul a trecut și se trece la proiectul cu nr. 15:

**15. PROIECTUL  DE HOTĂRÂRE    privind vacantarea posturilor membrilor în cadrul Consiliului de Administrație al SC Prest Serv Apa SA Pșcani**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz favorabil, 4 la 1.

Comisia juridică - aviz favorabil.

**Domnul Pintilie Ciprian,** președinte de ședință, întreabă dacă sunt discuții.

**Domnul Pintilie Marius-Nicolae**, consilier local, precizează că crede că demisiile celor de la Prest Serv Apa trebuie discutate.Trebuie discutat acest subiect. Demisiile sunt irevocabile, a înțeles asta, dar de ce și-au dat demisiile. Ce vrea Consiliul Local de la această societate? Au avut un mandat, l-au dus sau nu la îndeplinire? Trebuie să stea de vorbă cu ei. Faptul că au trimis demisiile pe fax și consilierii au primit pe e-mail nu e suficient pentru subiectul Prest Serv Apa SA. Vrea să discute subiectul Prest Serv Apa SA, invită demisionarii să discute cu el sau ei, într-o ședință oficială sau mai puțin oficială, pentru a vedea ce se întâmplă acolo. Poate nu se văd în amănunt toate problemele.Votează abținere la acest proiect motivat de ce a zis mai devreme. Se ia act de demisie, fără să se discute ce înseamnă.

**Doamna Jitaru Irina**, secretarul municipiului, menționează că e o simplă formalitate.

**Domnul Pintilie Marius-Nicolae**, consilier local, precizează că da, se ia act, dar se întreabă dacă a fost îndeplinit mandatul sau nu, e vina lor sau nu.

**Doamna Nedelcu Gabriela**, viceprimarul municipiului Pașcani, precizează că demisia e un act unilateral de voință și acest proiect nu vizează evaluarea activității vechiului consiliu de administrație, ci se constată și se ia act de aceste demisii ale consiliului de administrație. Este situația în care această societate nu mai are conducere. Ulterior se pot înființa comisii de evaluare, se pot cere rapoarte de activitate, dar ăsta e alt subiect. Se ia act de vacantare și trebuie să se propună un alt consiliu de administrație interimar, ce poate fi delegat să facă evaluarea vechiului consiliu, dacă este cazul.

**Domnul Pintilie Ciprian,** președinte de ședință, întreabă dacă sunt discuții. Dacă nu, se supune la vot:

Pentru: 10

Abțineri: 8

Împotrivă: 0

**Domnul Pintilie Ciprian,** președinte de ședință, precizează că proiectul a trecut și se trece la proiectul cu nr. 16:

**16. PROIECTUL  DE HOTĂRÂRE    privind desemnarea membrilor provizorii în cadrul Consiliului de Adminsitrație al S.C. Prest Serv Apa S.A. Pașcani**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz favorabil, 3 la 2.

Comisia juridică - aviz favorabil.

**Domnul Pintilie Ciprian,** președinte de ședință, întreabă dacă sunt discuții. Dacă nu, se trece la propuneri.

**Doamna Nedelcu Gabriela**, viceprimarul municipiului Pașcani, propune următorii membrii în consiliul de administrație provizoriu:

* ***Ionescu Dragoș***
* ***Moraru Iulian***
* ***Stoica Constantin***
* ***Aparaschivei Vasile***
* ***Sofian Dorina***

**Domnul Pintilie Ciprian,** președinte de ședință, precizează că nu se comentează, se fac propuneri. Așteaptă propuneri din partea celor de la PNL.

**Domnul Pintilie Marius-Nicolae**, consilier local, precizează că ei nu fac propuneri.

**Domnul Pintilie Ciprian,** președinte de ședință, precizează că votul e secret și se ia o pauză pentru pregătirea buletinelor de vot.

*Se ia o pauză între orele 12,05 și 12,22.*

*Se reia ședința de plen.*

**Doamna Jitaru Irina**, secretarul municipiului Pașcani, prezintă procedura votului secret. Face apelul nominal al consilierilor locali în ordine alfabetică.

*Are loc procedura de vot secret.*

**Doamna Jitaru Irina**, secretarul municipiului Pașcani, invită comisia de validare să-și exercite prerogativele.

Comisia de validare se retrage pentru numărarea voturilor.

**Domnul Ursu Dumitru-Leonard**, președintele comisiei de validare, prezintă rezultatul votului, consemnat în procesul-verbal, semnat de către cei 4 membrii prezenți ai comisiei:

* ***Ionescu Dragoș 10 voturi pentru, 8 voturi împotrivă***
* ***Moraru Iulian 10 voturi pentru, 8 voturi împotrivă***
* ***Stoica Constantin 10 voturi pentru, 8 voturi împotrivă***
* ***Aparaschivei Vasile 10 voturi pentru, 8 voturi împotrivă***
* ***Sofian Dorina 10 voturi pentru, 8 voturi împotrivă***

**Domnul Pintilie Ciprian,** președinte de ședință, precizează că la art. 3 trebuie făcut un amendament. Trebuie desemnată persoana care să meargă la ORC să facă mențiunile.

**Doamna Nedelcu Gabriela**, viceprimarul municipiului Pașcani, propune ca domnul Apostol Paul, jurist la primărie, să facă mențiunile la ORC în locul d-lui Katzighera, care a demisionat.

**Domnul Conache Eduard-Cătălin**, consilier local, precizează că propune un amendament ca dl. Apostol Paul să facă mențiunea la ORC cu privire la dizolvarea societății.

*Se vorbește concomitent.*

**Doamna Nedelcu Gabriela**, viceprimarul municipiului Pașcani, precizează că proiectul de hotărâre are alt titlu și nu are nicio legătură cu propunerea lui.

**Domnul Pintilie Ciprian,** președinte de ședință, supune la vot nominalizarea d-lui Apostol Paul-Iulian, consilier juridic la Primăria municipiului Pașcani, să facă mențiunile la ORC de pe lângă Tribunalul Iași:

Pentru: 10

Abțineri: 8

Împotrivă: 0

**Domnul Pintilie Ciprian,** presedinte de ședință, precizează că amendamentul a trecut.

**Domnul Rîznic Andrei-Marius**, consilier local, propune un amendament, la art. 4, ca noul consiliu de administrație desemnat la art. 1 să notifice ORC că societatea a rămas fără obiect de activitate.

*Se vorbește concomitent.*

**Doamna Jitaru Irina**, secretarul municipiului Pașcani, precizează că se dorește un nou articol 4, art. 4 devine 5, iar art. 5 devine 6.

**Domnul Pintilie Ciprian,** președinte de ședință, supune la vot acest amendament:

Pentru: 9 *( Conache E.C., Bodoașcă M.C., Pintilie M.N., Dandu A.I., Rîznic A.M., Danu I., Olariu C.S., Timofte M., Spiridon M.I.)*

Abțineri: 0

Împotrivă: 9 *( Haldan V., Pintilie C., Nedelcu G., Dondaș A., Toma A.C., Bejenariu O., Perțu L., Avrămiuc V., Ursu D.L.)*

Precizează că amendamentul nu a trecut.

**Domnul Pintilie Ciprian,** președinte de ședință, supune la vot proiectul cu amendamentul apdoptat:

Pentru: 10

Abțineri: 8

Împotrivă: 0

**Domnul Pintilie Ciprian,** președinte de ședință, precizează că proiectul a trecut și se trece la proiectul cu nr. 17:

**17. PROIECTUL  DE HOTĂRÂRE    privind aprobarea indicatorilor tehnico – economici pentru obiectivul de investitii: “Semaforizare intersecții în municipiul Pașcani”**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - aviz nefavorabil, 5 abțineri.

Comisia juridică - aviz favorabil.

Comisia de urbanism – aviz favorabil.

Comisia de învățământ – aviz favorabil.

**Domnul Rîznic Andrei-Marius**, consilier local, precizează că la comisia economică au avut discuții și au fost 5 abțineri, pentru că au ajuns la concluzia că trebuie rediscutată soluția tehnică aleasă pentru intersecția de la spital. S-a hotărât discutarea mai detaliată în ședința de plen.

**Domnul Pintilie Marius-Nicolae**, consilier local, precizează că ar dori să exprime un punct de vedere comun al consilierilor PNL și solicită consemnarea acestuia. Consideră că soluția cea mai bună pentru intersecția de la spital este un sens giratoriu. Au o hotărâre de consiliu local prin care deja s-au aprobat indicatorii tehnico-economici, se astepta deja ca acolo să se înceapă demararea lucrărilor. Probabil că la licitație prețul va mai scădea, dar crede în continuare că cea mai bună soluție pentru acea intersecție este un sens giratoriu. Cu toate astea, la acest proiect vor vota pentru deoarece își doresc să aibă mai multe semafoare în municipiul Pașcani și mai multă disciplină în trafic. Sunt probleme în continuare în toate cele trei intersecții, care sunt propuse pentru semaforizare.

**Domnul Pantazi Dumitru**, primarul municipiului Pașcani, precizează că este un studiu de fezabilitate pentru sens giratoriu. Pentru un program european trebuie extindere, nu se încadrează sensul giratoriu pe coordonatele existente. Motivat de aceste aspecte și pentru că valoarea e foarte mare – 5 miliarde(vechi), s-a discutat cu proiectantul o eventuală micșorare a diametrului sensului giratoriu, dar li s-a spus că nu dă nimeni aviz pentu un sens cu 16 m diametru pentru trafic greu, sunt normative care trebuie îndeplinite. S-a încercat revenirea la studiul de fezabilitate. A constatat în concediu că cei ce au deja sensuri giratorii au revenit pe semafoare.

*Se discută concomitent.*

**Domnul Pintilie Ciprian,** președinte de ședință, dă cuvântul d-lui consilier Danu.

**Domnul Danu Ion,** consilier local, precizează că ar vrea să discute o soluție tehnică vizavi de acest proiect. Era bine dacă proiectantul prezenta și altă variantă, adică semaforul din vârful dealului să fie mutat un pic mai în vale, motivat de faptul că nu se pot opri mașinile în deal. Dacă la sensul giratoriu mai exista varianta să nu oprească, la semafor sigur opresc. Nu știe dacă ei știu cum oprește în pantă un tir de 25 de tone, că de pe scaun e foarte ușor. Întreabă de ce nu ar fi bună varianta propusă de el.

**Domnul Perțu Iulian**, consilier Compartiment Tehnic și Investiții, răspunde că varianta este luată în calcul, dar urmează să se facă intersecția între str. Vatra și str. Grădiniței. Acolo a fost o problemă de reglementare a circulației, pentru că inițial proiectantul a propus să se pună semaforul înainte de pasarelă.

*Se vorbește concomitent.*

**Domnul Danu Ion,** consilier local, precizează că în cadrul acestui proiect se putea lămuri situația. Cât privește extinderea, crede că oricum va trebui să se facă. Cei care vor face dreapta trebuie să se încadreze pe o bandă, deci trebuie 2 benzi acolo, una la coborâre și două la urcare.

**Domnul Perțu Iulian**, consilier Compartiment Tehnic și Investiții, răspunde că soluția aceasta se poate lua în calcul după ce ies din perioada de supraveghere la investiția europeană. Limita proiectului parc este la limita trotuarului existent, mai sunt cam 2 ani și jumătate de supraveghere.

**Domnul Danu Ion,** consilier local, întreabă de ce semaforul de sus nu se poate pune jos. S-ar rezolva și intersecția aceea cu Vatra.

*Se vorbește concomitent.*

**Domnul Danu Ion,** consilier local, precizează că dacă oprește un TIR acolo, coloana se face tot pe pasarelă. Oricum nu se scapă de acest aspect.

**Domnul Perțu Iulian**, consilier Compartiment Tehnic și Investiții, răspunde că e o situație posibilă, dar foarte puțin probabilă.

**Doamna Nedelcu Gabriela**, viceprimarul municipiului Pașcani, precizează că acest proiect și soluțiile discutate au fost luate în calcul de către proiectant. Pănă la urmă, proiectantul e o firmă de specialitate, care știe mai bine decăt ei unde să amplaseze semaforul. S-au luat în calcul toate variantele și s-a ajuns la această variantă, care vine astăzi în fața lor pentru aprobarea indicatorilor tehnico-economici, ca fiind o soluție bună și viabilă. Această variantă a fost supusă atenției și Comisiei de circulație, existând reprezentanți ai poliției rutiere, poliției locale. Se speră că se vor crea aceste trei intersecții semaforizate, astfel incât traficul în municipiu să fie mai fluid și mult mai rapid.

**Domnul Danu Ion,** consilier local, precizează că vor vedea în practică dacă va fi cea mai bună soluție. Nu există deviz desfășurat. Intersecția costă cam 1,8 miliarde lei.

**Domnul Perțu Iulian**, consilier Compartiment Tehnic și Investiții, răspunde că costă 145 mii lei.

**Domnul Danu Ion,** consilier local, întreabă dacă e fără TVA.

**Domnul Perțu Iulian**, consilier Compartiment Tehnic și Investiții, răspunde că e cu tot cu TVA, devizul e în spate.

**Domnul Danu Ion,** consilier local, întreabă căt e manopera, că nu are devizul desfășurat.

**Domnul Pantazi Dumitru**, primarul municipiului Pașcani, precizează că se intră în aceleași discuții vizavi de studiul de fezabilitate, indicatorii estimativi și sumele ce vor fi efectiv plătite în urma licitației. Cine a trecut acolo niște valori și le asumă prin semnătură, fiind un deviz estimativ.

*Se vorbește concomitent.*

**Domnul Danu Ion,** consilier local, întreabă de ce să nu se poată face un deviz cât mai aproape de realitate.

**Domnul Perțu Iulian**, consilier Compartiment Tehnic și Investiții, răspunde că proiectantul are în vedere costurile medii.

*Se vorbește concomitent.*

**Domnul Danu Ion,** consilier local, concluzionează că manopera e mai mare ca echipamentele.

*Se vorbește concomitent.*

**Domnul Pintilie Ciprian,** președinte de ședință, dă cuvântul d-lui consilier Rîznic.

**Domnul Rîznic Andrei-Marius,** consilier local, întreabă dacă s-ar prezenta situația celor de la fonduri europene, dacă nu cred ei că s-ar putea face o modificare.

**Domnul Pantazi Dumitru**, primarul municipiului Pașcani, precizează că că pe esplanadă era o masă goală și se pregăteau cei, cu supravegherea periodică a proiectului, să facă poza. Crede că a dat răspuns.

**Domnul Rîznic Andrei-Marius,** consilier local, speră să nu fie probleme de sincronizare între vechiul semafor și cel de la Constructorul, pentru că sunt tehnologii diferite.

*Se vorbește concomitent.*

**Domnul Rîznic Andrei-Marius,** consilier local, ar veni cu o idee văzută întâmplător în mediul online. Pe partea suspendată a semaforului se pune un led, iar când e verde semaforul și acel neon e verde, vizibilitatea e mai mare, siguranța în trafic e sporită. E o chestie care costă foarte puțin.

**Domnul Perțu Iulian**, consilier Compartiment Tehnic și Investiții, răspunde că s-a plecat de la proiectul făcut în 2010, s-a actualizat situația de acolo, astfel încât să se încadreze în indicatorii de acolo, adaptați la zi.

*Se vorbește concomitent.*

**Domnul Pintilie Ciprian,** președinte de ședință, precizează dacă nu mai sunt ale discuții, supune la vot proiectul cu nr. 17:

Pentru: 18

Abțineri: 0

Împotrivă: 0

Ordinea de zi a fost parcursă. Urmează punctul diverse.

**Domnul Pintilie Marius-Nicolae**, consilier local, adresează următoarele interpelări:

* Str. Vlad Țepeș abia mai este practicabilă, are un șanț un pe mijloc;
* Str. Dragoș Vodă - sunt guri de canal neridicate, probabilitate de accident

pentru bicicliști noapte;

* Locurile de parcare insuficiente în fața bisericii de pe Dragoș Vodă, poate se pot suplimenta cumva;
* Curățenia din parc nu există, zona palatului Cantacuzino are vegetația netoaletată;

**Domnul Dandu Alexandru-Ionuț**, consilier local, semnalează că încă din primăvară a avertizat conducerea primăriei despre lipsa coșurilor de gunoi din zona str. Mihai Eminescu. Presiune la apă este scăzută în zona str. 1 Decembrie, str. Veronica Micle. Oamenii se întreabă cînd se termină noul cimitir.

**Doamna Nedelcu Gabriela**, viceprimarul municipiului Pașcani, răspunde că s-au mai amplasat coșuri de gunoi, dar și bănci doar la cererea locatarilor.

**Domnul Pantazi Dumitru**, primarul municipiului Pașcani, răspunde că la noul cimitir este carte funciară și se pregătește PUZ.

**Doamna Jitaru Irina**, secretarul municipiului Pașcani, face precizarea că domnii consilieri au primit de pe data de 19.07.2017 hotărârea instanței de judecată cu privire la lămuririle solicitate în legătură cu hotărârea privind anularea HCL nr. 64/2015 a Consiliului Local. Subliniază că opinia sa a spus-o.

**Domnul Ursu Dumitru-Leonard**, consilier local, întreabă care este stadiul investiției de pe str. 24 Ianuarie.

**Domnul Pantazi Dumitru**, primarul municipiului Pașcani, răspunde că se lucrează la proiectul tehnic.

**Domnul Perțu Iulian**, consilier Compartiment Tehnic și Investiții, completează cu faptul că a avut loc avizare în CTE și în luna septembrie se poate veni în consiliul local cu proiect de hotărâre.

**Domnul Avrămiuc Vasile**, consilier local, transmite că este indignat de opririle frecvente ale curentului electric din zona vale a orașului.

**Domnul Olariu Costel-Sorin**, consilier local, întreabă despre grămezile de beton din zona Sodomeni și Boșteni, ce se întâmplă cu ele.

**Doamna Spriridon Mihaela-Iulia**, consilier local, arată că la începutul anului au fost bugetați 500 mii lei pentru parcuri și întreabă dacă se mai face ceva în această direcție, până la sfârșitul anului.

**Domnul Pantazi Dumitru**, primarul municipiului Pașcani, răspunde că sunt în procedură de achiziție.

**Domnul Danu Ion,** consilier local, întreabă dacă s-a mai făcut inventarierea parcelelor de pământ ce se pot concesiona tinerilor pentru constucția de case.

**Domnul Bodoașcă Mihai-Claudiu**, consilier local, adresează interpelările următoare:

* Privind solicitarea inventarului terenurilor ce pot fi acordate tinerilor și inventarul terenurilor acordate până acum acestora;
* Privind mentenența sistemului de iluminat public;
* Privind lipsa toaletării copacilor pe str. Crișan, parcarea de pe str. Izvoarelor, str. Grădiniței;
* Depre situația Regulamentului privind gestionarea și circulația animalelor domestice și de companie pe raza municipiului Pașcani;
* Despre situația punerii în aplicare a HCL din 31.01.2017 privind achiziționarea serviciilor juridice de executare silită a hotărârilor judecătorești definitive a debitorulor de la ANL, inclusiv cei cu evacuare. Se așteaptă ca în viitor să fie pe ordinea de zi a ședințelor de consiliu local și proiecte privind atribuirea locuințelor, evacuate și rămase disponibile, către tineri.

**Doamna Nedelcu Gabriela**, viceprimarul municipiului Pașcani, precizează că procedura de achiziție s-a încheiat și executorul judecătoresc urmează să-și facă treaba conform legii și contractului încheiat.

**Domnul Pintilie Ciprian,** președinte de ședință, precizează că dacă nu mai sunt alte discuții, declară ședința închisă.

Ședința se încheie la ora 13,17.

**PREŞEDINTE DE ŞEDINŢĂ , Contrasemnează pentru legalitate**

**Consilier local, SECRETARUL MUNICIPIULUI**

**PINTILIE CIPRIAN cons. Jr. JITARU IRINA**